बीजेपी ने मेयर शैली-आतिशी को खलनायिका बताया, आप ने कहा- बैलेट चोर मचाए शोर
Poster Battle in aap vs bjp over Civic Body, delhi,  आम आदमी पार्टी और बीजेपी के बीच सोशल मीडिया पर पोस्टर वॉर शुरू हो गया है।
दिल्ली MCD की स्टैंडिंग कमेटी के चुनाव के दौरान शुक्रवार को सदन में मारपीट देखने को मिली थी। इसके बाद शनिवार को दिल्ली हाईकोर्ट ने MCD की स्टैंडिंग कमेटी का चुनाव दोबारा कराने के मेयर के आदेश पर रोक लगा दी है। उधर, इस मुद्दे पर आम आदमी पार्टी और बीजेपी के बीच सोशल मीडिया पर पोस्टर वॉर शुरू हो गया है।
बीजेपी ने सोशल मीडिया पर एक पोस्टर शेयर कर दिल्ली की मेयर शैली ओबेरॉय और आप नेता आतिशी को खलनायिका बताया। इसके जवाब में AAP ने पोस्टर शेयर कर बीजेपी नेताओं को बैलेट चोर बताया है।
बीजेपी ने ट्विटर पर एक फिल्म के पोस्टर को एडिट करके शेयर किया है। जिसमें फिल्म के किरदारों की जगह दिल्ली की मेयर शैली ओबेरॉय, आतिशी और दुर्गेश पाठक के चेहरे लगाए गए हैं। पोस्टर पर लिखा है कि 2023 की सबसे चौंका देने वाली नौटंकी, अरविंद केजरीवाल कृत खल-नायिका। इसके कैप्शन पर लिखा है कि सदन में मारपीट और तानाशाही करवाने वाली आप की खल-नायिका।
AAP ने बीजेपी को लोकतंत्र का हत्यारा बताया
इसके जवाब में आम आदमी पार्टी ने भी एक पोस्टर शेयर किया। इसमें बीजेपी सांसद मनोज तिवारी, गौमत गंभीर, हरीश खुराना, मेयर प्रत्याशी रेखा गुप्ता की तस्वीर नजर आ रही है। इस पोस्टर पर लिखा है बैलेट चोर मचाए शोर और कैप्शन में लिखा है 'BJP वाले जो इतना मचा रहे शोर हैं, ये ही लोकतंत्र के हत्यारे और बैलेट चोर हैं।
सदन में क्यों हुआ हंगामा
मेयर शैली ओबेरॉय ने कमेटी के 6 मेंबर के चुनाव दोबारा कराने के आदेश दिए थे। इनके चुनाव में लगातार 2 दिन जबरदस्त हंगामा हुआ था। शुक्रवार को AAP और भाजपा पार्षदों के बीच जमकर मारपीट हुई थी। हंगामे की शुरुआत तब हुई, जब मेयर शैली ओबेरॉय ने एक वोट को अनवैलिड घोषित कर रिकाउंटिंग का आदेश दिया। इससे भाजपा के पार्षद नारेबाजी करने लगे। सत्तारूढ़ AAP पार्षदों ने भी विरोध किया।
टेबल्स पर चढ़कर नारेबाजी धक्का-मुक्की करने लगे। एक-दूसरे को लात-घूंसे मारे। जूते और चप्पल भी चले। इसके बाद भाजपा की दो पार्षद शिखा रॉय और कमलजीत सहरावत ने दिल्ली हाईकोर्ट का रुख किया था।
दोनों पार्टियों के 3-3 सदस्य जीते थे... यही से विवाद शुरू हुआ
मेयर चुनाव बीत जाने के दो दिन बाद शुक्रवार को स्टैंडिंग कमेटी के 6 सदस्यों के लिए वोटिंग हुई। 250 सदस्यों वाली MCD में 242 सदस्यों ने ही वोट डाले। वोटों की गिनती के दौरान एक वोट अनवैलिड हुआ तो भाजपा पार्षदों ने चीटर-चीटर और चोर-चोर के नारे लगाने शुरू कर दिए।
अब तक स्टैंडिंग कमेटी के चुनाव में दोनों पार्टी के तीन-तीन सदस्य जीते थे। इन सदस्यों की लिस्ट पर मेयर शैली ओबेरॉय ने साइन करने से इनकार कर दिया। उन्होंने एक वोट को अनवैलिड बताकर रिकॉउंटिंग का आदेश दिया। रिकाउंटिंग के फैसले पर निगम सचिव ने साइन करने से मना कर दिया। इस पर मेयर और निगम सचिव के बीच तल्ख बातचीत हो गई।
दोनों के बीच हुई तनातनी के दौरान भाजपा पार्षदों ने अनवैलिड वोट को वैलिड करने की मांग की तो मेयर ने इनकार कर दिया। इस पर भाजपा पार्षद टेबल पर चढ़कर नारेबाजी करने लगे। उन्हें रोकने के लिए AAP पार्षद आगे बढ़े तो दोनों पार्टियों के पार्षदों में मारपीट शुरू हो गई। हंगामे के बाद मेयर शैली ओबेरॉय ने कहा- अब चुनाव 27 फरवरी को होगा।